Μαρξιστικό-Λενινιστικό Κομμουνιστικό Κόμμα Ελλάδας

Ιστορία

Το Μ-Λ ΚΚΕ δημιουργήθηκε από τη διάσπαση, τον Νοέμβριο του 1976, της Οργάνωσης Μαρξιστών Λενινιστών Ελλάδας (ΟΜΛΕ) μετά από διαφωνίες που προέκυψαν στο εσωτερικό της, κατά τη διάρκεια της εσωκομματικής διαδικασίας για τη δημιουργία κόμματος της εργατικής τάξης,  πάνω σε ζητήματα στρατηγικής του ελληνικού και διεθνούς κομμουνιστικού μαρξιστικού-λενινιστικού κινήματος. Μερικά από αυτά ήταν: 1) Ο ρόλος της ΕΣΣΔ στην Ελλάδα. Το Μ-Λ ΚΚΕ υιοθέτησε την άποψη περί ενισχυμένης παρέμβασης της ΕΣΣΔ στην Ελλάδα, κάτι που την έκανε εξίσου επικίνδυνη με τις ΗΠΑ. 2) 0 ρόλος της ΕΣΣΔ διεθνώς. Για το Μ-Λ ΚΚΕ, η ΕΣΣΔ ήταν, κατά τη δεκαετία του '70, εξίσου επικίνδυνη με τις ΗΠΑ, εξίσου ιμπεριαλιστική. 3) Για το ρόλο των ηγετών της Κίνας, προπύργιο ως τότε των υπερασπιστών των αρχών του Μαρξισμού-Λενινισμού, μετά το θάνατο του Μάο. Το Μ-Λ ΚΚΕ υποστήριξε το Χούα Κούο Φένγκ και καταδίκασε τη "συμμορία των τεσσάρων". 
Το κόμμα πραγματοποίησε το 1ο του συνέδριο στις 10-11 Νοεμβρίου του 1976, υιοθετώντας τη θέση πως η επικείμενη επανάσταση στην Ελλάδα θα είναι "αστικοδημοκρατική". Ασπάστηκε τη "θεωρία των τριών κόσμων", και διαχώρισε τη θέση του από το Κόμμα Εργασίας της Αλβανίας.
Στα τέλη του 1979, πριν το 2ο του Συνέδριο, υπέστη μια μεγάλη διάσπαση, με τον ηγέτη του, Ισαάκ Ιορδανίδη, να αποχωρεί, για τους ακριβώς ίδιους λόγους, βάσει των οποίων διασπάστηκε η ΟΜΛΕ (ουσιαστικά κατηγόρησε ως οπορτουνιστική την κύρια αιχμή του Μ-Λ ΚΚΕ προς τη σοσιαλιμπεριαλιστική ΕΣΣΔ), δημιουργώντας το Μ-Λ ΚΚΕ (ανασυγκροτημένο). Την ίδια περίοδο, εγκαινιάζεται η συνεργασία με το ΕΚΚΕ, υπό την ονομασία ΕΚΚΕ-ΜΛ ΚΚΕ. Η συνεργασία με το ΕΚΚΕ οδηγεί, το καλοκαίρι του 1982, στη διάσπαση του τελευταίου, με την ομάδα υπό τον παλιό Γραμματέα του ΕΚΚΕ Χρήστο Μπίστη να αποχωρεί από το κοινό σχήμα. Ένα άλλο τμήμα του ΕΚΚΕ δηλώνει πως η διάσπαση με το Μ-ΛΚΚΕ είναι αντεπαναστατική πράξη και ενώνεται μαζί του σε ενιαίο κόμμα, υπό τον τίτλο ΕΚΚΕ-ΜΛΚΚΕ, στις 13 του Ιούλη του 1982. Τον Μάιο - Ιούνιο του 1985, η Οργάνωση Πειραιά του ΕΚΚΕ-ΜΛ ΚΚΕ αυτονομήθηκε, και δημιούργησε, τον Ιούλιο, την Οργάνωση για την Ανασυγκρότηση του Κομμουνιστικού Κόμματος Ελλάδας ΟΑΚΚΕ, διατηρώντας τη θεώρηση της ΕΣΣΔ ως της πιο επικίνδυνης υπερδύναμης και χαρακτηρίζοντας το ΠΑΣΟΚ ως σοβιετόφιλο -και όχι αμερικανόφιλο- κόμμα, χαρακτηρισμός που δεν είχε υπερψηφιστεί-με μικρή διαφορά ψήφων- στο ενωτικό συνέδριο του ΕΚΚΕ-ΜΛ ΚΚΕ.
Στην οργανωτική, πολιτική και ιδεολογική μορφή που είναι σήμερα βρίσκεται από το 1988, οπότε και 
προσχώρησε ξανά ο Ισαάκ Ιορδανίδης, με την Κίνηση για την Ανασυγκρότηση του Μ-Λ Κινήματος [όπως είχε μετονομάσει το Μ-Λ ΚΚΕ (ανασυγκροτημένο)].
Στις 16 Μαρτίου 2012, το Μ-Λ ΚΚΕ από κοινού με το ΚΚΕ (μ-λ) ανακοίνωσαν τη συγκρότηση της Πρωτοβουλίας για μια Αριστερή Αντιιμπεριαλιστική Συνεργασία, με σκοπό τη δημιουργία μιας ευρύτερης μετωπικής πολιτικής συνεργασίας.
Παρά το μικρό αριθμό μελών, το Μ-Λ ΚΚΕ είναι από τα λίγα κόμματα της εξωκοινοβουλευτικής αριστεράς με σχεδόν πανελλαδική εκπροσώπηση, και με απήχηση σε συνδικάτα, όπως των Οικοδόμων, των Μεταλλουργών, των Εκπαιδευτικών πρωτοβάθμιας εκπαίδευσης. Η φοιτητική παράταξη που πρόσκειται σε αυτό ονομάζεται "Πορεία". Διατηρεί ακόμα ως μέλη του μεγάλο αριθμό επαναπατρισθέντων  πολιτικών προσφύγων που διαγράφτηκαν μαζικά από το ΚΚΕ το 1956, μετά την 6η Ολομέλεια.